Diari Oficial de la Generalitat Valenciana


Sumari del DOGV 6902, del 14-11-2012 (2012/10209)

RESOLUCIÓ de 17 de setembre de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals d'Almassora i Enguera. Expedients número 247/08 i 324/08.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6902

Data del DOGV
:   14-11-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/10742


Data del document
:   17-09-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Almassora
    * Enguera
    * impacte ambiental

RESOLUCIÓ de 17 de setembre de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals d'Almassora i Enguera. Expedients número 247/08 i 324/08. [2012/10473]  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, que establix que una vegada transcorregut el termini assenyalat en l'article 26 sense que s'hagen plantejat discrepàncies, i sense perjuí de la seua notificació al titular, la declaració d'impacte ambiental es publicarà en el Diari Oficial de la Comunitat Valenciana, resolc:  
  
Article únic  
Publicar en el Diari Oficial de la Comunitat Valenciana les declaracions d'impacte ambiental corresponents als expedients; 247/08 AIA Almassora i 324/08 AIA Enguera.  
  
«Declaració d'Impacte Ambiental  
Expedient: 247/7064-MOL.  
Títol: autorització ambiental integrada per a una activitat de tractament de superfícies metàl·liques per galvanitzat.  
Promotor: Galvanizados Almazora, SL.  
Autoritat substantiva: Direcció General per al Canvi Climàtic de la Conselleria de Medi Ambient, Aigua, Urbanisme i Habitatge.  
Localització: carrer d'Aragó, 5 del terme municipal d'Almassora (Castelló).   
1. Objecte del projecte  
L'objecte del projecte és la tramitació de l'Autorització Ambiental Integrada (AAI) per a una activitat de tractament de superfícies metàl·liques per galvanitzat d'acord amb el règim d'intervenció administrativa ambiental establit per la Llei 2/2006, de 5 de maig, de Prevenció de la Contaminació i Qualitat Ambiental. Ambiental.   
El projecte constituïx un dels supòsits previstos pel Reial Decret Legislatiu 1/2008, d'11 de gener, pel qual s'aprova el Text Refós de la Llei d'Avaluació d'Impacte Ambiental de projectes i s'ha de sotmetre, prèviament a la seua autorització definitiva, al corresponent procediment d'avaluació ambiental.  
2. Descripció de les característiques més rellevants del projecte   
Galvanizados Almazora, SL, pretén instal·lar una activitat de tractament de superfícies metàl·liques per mitjà de galvanitzat, amb línies completes de tractament electrolític en cubetes d'una capacitat superior a 30 m³. L'activitat es pretén instal·lar en una nau industrial al carrer Aragó, número 5 del terme municipal d'Almassora (Castelló) sobre sòl urbà industrial de l'àrea d'ordenança AO-12 del PGOU d'Almassora.  
  
Es tracta d'una nau industrial d'estructura metàl·lica amb una superfície útil aproximada de 724 m², ubicada sobre una parcel·la de 817 m², amb accés des del mateix carrer Aragó.   
El procés industrial de galvanotècnia consistix en el recobriment de les peces metàl·liques a tractar per mitjà de la seua immersió en banys electrolítics. Les peces són penjades en portabastidors i se submergixen en els diferents banys en funció del tractament que hagen de rebre. Els processos seqüencials a què són sotmeses les peces són la neteja (desgreixatge i decapatge), recobriment electrolític amb zinc, protecció per mitjà de l'operació de passivació (amb crom) i les operacions intermèdies de rentades (eliminació de restes d'electròlits). Totes estes operacions es duen a terme en cubetes obertes, les quals, contenen la dissolució d'ions específica en cada cas.  
Es disposa d'un pont grua per al desplaçament dels bastidors on es pengen les peces i, per a l'assecatge final de les peces galvanitzades es disposa d'una centrifugadora que elimina les restes d'aigua de rentada. A fi d'accelerar els processos de galvanitzat s'instal·larà un escalfador de líquids per mitjà de circuit tancat d'aigua calenta alimentada per caldera de gasoil.   
3. Alternatives   
L'estudi d'impacte ambiental (EsIA) no considera alternatives a l'actuació projectada. Les possibles alternatives queden condicionades per les característiques pròpies del projecte, i per les consideracions i solucions adoptades en l'EsIA.  
4. Afeccions legals  
L'activitat projectada constituïx un dels supòsits arreplegats en l'annex I de la Llei 2/2006, de 5 de maig, de Prevenció de la Contaminació i Qualitat Ambiental, i és preceptiva l'obtenció de la corresponent autorització ambiental integrada.  
Tot això, sense perjuí de les autoritzacions que procedisca obtindre d'altres organismes de conformitat amb la normativa sectorial que siga aplicable.  
5. Consideracions ambientals  
Respecte a les principals afeccions ambientals del projecte sobre el medi ambient, l'estudi d'impacte ambiental, d'ara en avant EsIA, es consideren diversos impactes com a conseqüència de l'actuació projectada i es proposen diferents accions correctores i un programa de vigilància ambiental.   
Com s'ha indicat, l'activitat de tractament de superfícies metàl·liques per mitjà de galvanitzat s'ubicarà en una nau existent en el carrer Aragó, número 5 del terme municipal d'Almassora (Castelló), sobre sòl urbà industrial. Les aigües de consum per a subministrament es prendran de la xarxa d'abastiment general del municipi.   
Es projecta la instal·lació d'una caldera de gasoil per al subministrament d'aigua calenta als banys electrolítics, necessari per a accelerar els processos de recobriment electrolític. Les emissions de la caldera constituïxen l'únic focus canalitzat d'emissions a l'atmosfera. Junt amb este, es consideren les emissions difuses englobades com a pèrdues per evaporació dels banys. No obstant això, la tècnica triada per a la neteja inicial de les peces és el desgreixatge alcalí (amb hidròxid sòdic) i s'evita treballar amb dissolvents orgànics, precursors estos de les emissions de compostos orgànics volàtils a l'atmosfera (COV).  
  
Com a mesures per a evitar gotejos i vessaments en les línies de fabricació, es col·locaran mampares entre les cisternes dels banys i rentades per a evitar gotejos i vessaments de líquids en les maniobres de trasllat de les peces. Així mateix, es programa el temps d'escorregut de les peces a l'eixida dels banys i s'ajusta per a evitar arrossegaments excessius entre banys i rentades.  
El principal impacte ambiental derivat d'este tipus d'activitats el constituïxen les aigües residuals derivades del procés industrial. Les rentades de les línies de galvanitzat necessiten un gran volum d'aigua neta i s'ha generat, igualment, un elevat volum d'aigües residuals de procés que han de ser tractades. Per a això, es projecta l'enviament d'estes aigües residuals de rentades a una bassa pulmó soterrada de 40 m³ des d'on s'impulsarà, posteriorment, a la depuradora de la mateixa planta per al seu correcte tractament. La depuració consistirà en un procés de neutralització-precipitació de les aigües residuals i s'ajustaran a les condicions exigides en la reglamentació aplicable per al seu abocament final a la xarxa de clavegueram municipal. D'altra banda, els banys electrolítics de les línies de fabricació requerixen una renovació completa cada sis mesos. Les aigües d'estos banys s'envien a un depòsit elevat d'emmagatzematge de 20 m³ de capacitat, per a la seua dosificació en xicotetes quantitats a la bassa subterrània d'acumulació, mesclant-se amb les aigües de les rentades, sent tractades conjuntament en la depuradora. Quant a les aigües sanitàries de servicis generals, lavabos, etc., es canalitzaran directament per al seu abocament al clavegueram municipal.  
Entre els residus generats per l'activitat destaquen els envasos que han contingut matèries primeres, tant perillosos com no perillosos, els fangs de depuració, així com els residus d'oficines i servicis generals. Es planifica que tots els residus perillosos s'emmagatzemen en l'interior de la nau industrial i s'entreguen a gestor autoritzat.  
  
6. Tramitació administrativa  
El 12 d'agost de 2008, l'Àrea de Qualitat Ambiental de la Conselleria de Medi Ambient, Aigua, Urbanisme i Habitatge remet la sol·licitud de declaració d'impacte ambiental per al projecte que ens ocupa i informa que no s'han rebut al·legacions en el període d'informació pública i s'aporta la documentació següent:  
- Projecte bàsic d'autorització ambiental integrada, de juliol de 2007.  
- Estudi d'Impacte Ambiental (EsIA), de juliol de 2007.   
- Certificat d'informació pública emés per l'Ajuntament, de 20 de juny de 2008, en el qual s'indica que no s'han presentat al·legacions.  
  
- Informe sobre abocaments emés per la Confederació Hidrogràfica del Xúquer, de 27 de febrer de 2008.  
- Dictamen sobre l'informe preliminar de la situació davant dels sòls contaminats del Servici de Residus Urbans, de 22 d'abril de 2008.   
  
- Informe del Servici de Protecció de l'Ambient Atmosfèric sobre les emissions a l'atmosfera derivades de l'activitat, d'1 d'abril de 2008.  
7. Consideracions jurídiques  
El projecte examinat constituïx, segons el que preveu l'apartat del grup 4.g) de l'annex I del Reial Decret Legislatiu 1/2008, d'11 de gener, pel qual s'aprova el text refós de la Llei d'Avaluació d'Impacte Ambiental, un dels supòsits fàctics en què és necessària la preceptiva formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 12 del Reial Decret Legislatiu 1/2008, d'11 de gener.   
  
L'expedient ha observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental modificat pel Decret 32/2006, de 10 de març, del Consell de la Generalitat, en la Llei 2/1989, de 3 de març, de la Generalitat Valenciana, i en les altres disposicions que se li apliquen.   
L'article 5 de la Llei 2/1989, de 3 de març, d'Impacte Ambiental atribuïx a l'òrgan mediambiental la competència en la formulació de la declaració d'impacte ambiental dels projectes que s'hi sotmeten.   
  
L'article16, apartat 2, lletra m) del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge atribuïx a la Direcció General de Gestió del Medi Natural la competència sobre l'avaluació d'impacte ambiental, de projectes públics i privats, així com dels plans i programes que no requerisquen avaluació ambiental estratègica, d'acord amb la normativa aplicable que es realitze en el territori de la Comunitat Valenciana.  
Per tot això, fent ús de les facultats que tinc legalment atribuïdes formule la Declaració d'Impacte Ambiental següent:  
  
Primer  
Estimar acceptable només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte de sol·licitud d'autorització ambiental integrada per a una activitat de tractament de superfícies metàl·liques per galvanitzat, promoguda per Galvanizados Almazora, SL, en el carrer d'Aragó, 5 del terme municipal d'Almassora (Castelló), sempre que es realitze d'acord amb el que establix l'apartat segon d'esta Declaració d'Impacte Ambiental, en estudi d'impacte ambiental, en el projecte i en la resta de la documentació presentada.  
  
Segon  
Se supedita l'execució del projecte esmentat al compliment dels següents condicionants:  
1. S'instal·larà una planta depuradora per a les aigües residuals industrials procedents de les operacions de galvanitzat (tant de rentades com de banys) que permeta ajustar els paràmetres d'abocament al clavegueram municipal, als límits exigits en l'autorització ambiental integrada o si no n'hi ha als exigits per l'ordenança municipal vigent.  
  
2. Els emmagatzematges temporals de residus perillosos, prèviament a la seua entrega al gestor autoritzat, es realitzaran sempre sota coberta. Així mateix, quan els residus perillosos siguen de naturalesa líquida o susceptible de produir fugues o vessaments, disposaran d'una cubeta de retenció o si no n'hi ha s'emmagatzemaran en depòsits de doble paret homologats.  
3. Es prendran les mesures correctores necessàries a fi d'evitar que l'activitat transmeta uns nivells sonors de recepció superiors als màxims permesos per la Llei 7/2002, de 3 de desembre, de la Comunitat Valenciana, de Protecció Contra la Contaminació Acústica, i, en particular, amb els nivells marcats en l'autorització ambiental integrada i s'ha de realitzar una auditoria acústica de comprovació.  
4. Es portarà un registre documental del programa de vigilància ambiental proposat en l'Estudi d'Impacte Ambiental que permeta comprovar el seguiment i compliment de les mesures correctores i protectores que s'hi arrepleguen, el qual podrà forma part d'un únic document junt amb els seguiments ambientals que pogueren imposar l'autorització ambiental integrada.  
5. Qualsevol modificació o ampliació del projecte presentat, així com, si es detecta algun impacte ambiental no previst en l'estudi d'impacte ambiental, haurà de ser comunicat a la Direcció General de Gestió del Medi Natural que establirà, si és procedent, l'aplicació de nous condicionants.  
  
Tercer  
Notifiqueu a les parts interessades que, contra la present resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Quart  
Publicar en el Diari Oficial de la Comunitat Valenciana la present Declaració d'Impacte Ambiental, d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
València, 4 de juny de 2009.- La directora general de Gestió del Medi Natural: M. Ángeles Centeno Centeno».  
  
  
«Declaració d'Impacte Ambiental  
Dades del projecte en el Servici d'Avaluació d'Impacte Ambiental:  
  
Expedient: 324/3143-QYS.  
Títol: Pla Especial del Paratge Natural Municipal Barranco la Hoz.   
  
Promotor: Ajuntament d'Enguera.  
Autoritat substantiva: Consell de la Generalitat Valenciana.  
Localització: en el sector meridional del terme municipal d'Enguera (València).  
Descripció del projecte  
1. Descripció de les característiques més rellevants del projecte  
L'objecte del present pla especial és l'establiment de les mesures per a garantir la protecció del Paratge Natural Municipal Barranco la Hoz quant a la conservació i millora dels seus recursos naturals, així com les singularitats geològiques, paisatgístiques i culturals que presenta. El pla especial constituïx, per tant, el marc que regularà el règim de l'espai natural, els seus usos i activitats i el seu ús públic.   
  
El present paratge natural, de 1.009,9324 hectàrees de superfície total, es localitza en la zona sud del terme municipal d'Enguera, i s'ajusta la seua delimitació a diversos elements naturals (punts de cota i corbes de nivell) i artificials (camins i parcel·les cadastrals). El límit nord-est del paratge discorre pel camí dels Valladinos, a continuació, a través dels punts de cota 524 i 586 metres sobre el nivell del mar, seguix en el sentit de les agulles del rellotge fins a discórrer sobre el límit administratiu del terme d'Enguera amb Montesa i posteriorment amb Vallada. Seguint este límit trobem la revolta de nivell de 550 metres d'elevació, i discorre a continuació per diversos punts de cota (625, 633, 649, 655 i 672 metres d'altura) fins a arribar a una delimitació per cadastre en la part sud del paratge.   
El projecte de pla especial modificarà les qualificacions existents i passa a considerar-se tot el perímetre de l'espai com a sòl no urbanitzable protegit de paratge natural municipal. La dita qualificació s'ajusta al que establix l'article 4.1.a) de la Llei 10/2004, de 9 de desembre, de la Generalitat, del Sòl No Urbanitzable; per la qual s'establix la qualificació com a sòl no urbanitzable protegit els terrenys que tinguen la condició de domini públic i hidràulic i al que establix l'article 4.2 pel qual es podran classificar com a sòl no urbanitzable protegit aquells terrenys que alberguen valors naturals, paisatgístics o culturals la restauració dels quals, conservació o manteniment convinga a l'interés públic local, i aquells altres sotmesos a algun règim de protecció incompatible amb la seua transformació d'acord amb els plans d'ordenació territorial.  
  
Als efectes de particularitzar les normes protectores establides per mitjà del present pla especial, la zonificació s'ha realitzat d'acord amb les particularitats, les característiques del paratge, els usos que actualment tenen lloc en este, així com els usos que està previst que es realitzen en un futur, procurant establir-se un tractament específic per a cada una de les àrees diferenciades. Es diferencien des del punt de vista de l'ordenació quatre àrees:   
- Àrea de protecció forestal:  
L'àrea de protecció forestal ocupa la major part del paratge, amb una superfície de 775.21 hectàrees, està coberta per un estrat arbustiu procedent de la regeneració de la vegetació després dels incendis patits en la zona; també poden distingir-se exemplars de fleixos de flor i alborços, els quals apareixen en la part més occidental del futur paratge. En l'actualitat esta zona no rep cap ús ni aprofitament diferent del d'escampament i contemplació de la naturalesa.   
- Àrea de protecció agrícola:  
En l'àrea de protecció agrícola, la superfície cultivada és de 18.5 hectàrees i es localitzen disperses per la totalitat del paratge.   
- Àrea d'especial protecció:   
Inclou diferents zones del futur paratge que requerixen una especial atenció per la peculiaritat dels seus valors; i és de 206.42 hectàrees la superfície d'esta àrea. Alguns dels elements que la conformen són els següents:   
- La microreserva de flora del Chorrillo (8.85 ha) ubicada en la part central del futur paratge on trobem la casa amb el seu mateix nom, Casa del Chorrillo. Entre les espècies prioritàries que alberga destaquen Pinguicula sp, Chaenorrhinum tenellum, Linaria cavanillesii, Sarcocapnos saetabensis, Genista valentina, Erica erigena, Hypericum ericoides.   
  
- La cova Santa constituïx una cavitat de desenrotllament horitzontal formada per dissolució, oberta a l'exterior per l'afonament de la volta; ocupa una superfície de 46.73 hectàrees. D'acord amb la documentació tècnica remesa, s'assenyala que en la zona es pot realitzar una gestió adequada que permeta l'ús sostenible del lloc sense produir danys a la cova ni al seu entorn; per la qual cosa s'ha delimitat una superfície necessària per a garantir la conservació i la possibilitat de realitzar nous estudis en els terrenys adjacents que poden albergar materials arqueològics.  
- Les pintures rupestres del Charco de la Pregunta es localitzen en el paratge del mateix nom, ubicat en el Barranco de la Hoz. Ocupa esta àrea d'especial protecció una superfície de 28.43 hectàrees.   
- En una part més occidental de l'àmbit del futur paratge trobem un jaciment arqueològic sense excavar en l'enclavament denominat Los Bujes. La superfície marcada com a àrea d'especial protecció comprén 22.00 hectàrees. S'al·ludix en l'estudi d'impacte ambiental la necessitat d'incloure esta superfície en esta àrea per a dotar-la de les mesures de conservació i protecció necessàries per a la seua millor conservació fins a poder realitzar les investigacions necessàries.  
- Àrea d'ús públic:  
L'àrea d'ús públic Caserio de Benacancil, de 9,45 hectàrees, es troba en la zona occidental del paratge. Es compon d'un conjunt de cases, actualment en estat de ruïna. El lloc no compta amb cap tipus d'aprofitament en l'actualitat, està previst que la zona adjacent al caseriu s'habilite com a zona recreativa. Este lloc presenta una excel·lent comunicació amb la carretera CV-590 la qual cosa facilita l'arribada dels visitants; disposa, a més, d'un lloc que es pot habilitar com a aparcament per a vehicles i evitar així la dispersió d'estos per la resta del futur paratge.   
El pla especial consta d'una primera part introductòria on es descriu la seua naturalesa i justificació, una segona part descriptiva i justificativa en la qual s'aporta una completa descripció del medi físic o natural i del socioeconòmic i cultural de l'àmbit del pla, una tercera part en què es descriu el règim de protecció de l'espai natural i en la qual es redacten les normes sobre protecció dels recursos naturals i culturals, sobre la regulació dels usos i activitats, les normes sobre la regulació de l'ús públic i la proposta de zonificació i gestió per a cada zona proposada.   
  
Tramitació administrativa   
El 24 de novembre de 2008, l'Àrea d'Espais Naturals de la Conselleria de Medi Ambient, Aigua, Urbanisme i Habitatge va remetre a l'Àrea d'Avaluació Ambiental el present projecte i va incloure el corresponent estudi d'impacte ambiental, projecte de pla especial i expedient administratiu, i es va incoar el corresponent expedient d'avaluació ambiental.   
D'acord amb el certificat municipal de 12 de novembre de 2008, subscrit per la secretària de l'Ajuntament d'Enguera i l'alcalde de la dita localitat, el procediment d'exposició al públic del present projecte de pla especial s'ha efectuat per mitjà de la inserció del corresponent edicte en el Diari Oficial de la Comunitat Valenciana número 5857, de 25 de setembre de 2008, sense que s'haja presentat cap al·legació respecte d'això.   
La Direcció General de Gestió del Medi Natural, de la Conselleria de Medi Ambient, Aigua, Urbanisme i Habitatge, ha emés criteri de conformitat positiu amb data 1 de setembre de 2008, en el qual es resol informar favorablement sobre la iniciativa de l'Ajuntament per a la declaració de paratge natural municipal de l'espai referit, d'acord amb el que disposa l'article 4 del Decret 161/2004, del Govern Valencià, de regulació dels paratges naturals municipals; d'acord amb l'informe tècnic de l'Àrea d'Espais Naturals, d'1 de setembre, en el qual s'emet un informe favorable de la dita iniciativa, al complir esta amb els preceptes de l'article 3 del Decret 161/2004, de regulació dels paratges naturals municipals, i com que l'enclavament té especials valors naturals d'interés local que justifiquen la seua protecció, a l'empara del que establix l'article 9 de la Llei 11/1994, d'Espais Naturals Protegits de la Comunitat Valenciana. S'hi estima igualment que la delimitació territorial de l'espai proposat és adequada per a garantir la protecció del dit paratge.   
  
Sol·licitud d'informes o documentació complementària  
El 27 de novembre de 2008, d'acord amb el que establix l'article 18 del Reglament per a l'execució de la Llei 2/1989, de la Generalitat Valenciana, d'Impacte Ambiental (aprovat pel Decret 162/1990, de 15 d'octubre), s'efectua consulta al Servici de Biodiversitat, Servici de Caça i Pesca (es reitera la sol·licitud d'informe el 18 de febrer de 2009), Servici de Gestió Forestal (es reitera la sol·licitud d'informe el 18 de febrer de 2009) i a la Direcció General del Paisatge, de la Conselleria de Medi Ambient, Aigua, Urbanisme i Habitatge; en relació amb els impactes ambientals que poden derivar-se del mencionat projecte. Se sol·licita informe en què es presenten totes les propostes o consideracions, que en matèria de la seua competència, els esmentats organismes estimen convenient efectuar per a una major defensa i protecció del medi ambient.   
Informes sectorials  
1. Informe del Servici de Gestió Forestal de la Direcció General de Gestió del Medi Natural, de 25 de març de 2009, on s'establix el que a continuació se cita textualment:   
«S'estima que en l'apartat 6 (mesures protectores i correctores de l'estudi d'impacte ambiental) seria convenient que en el punt E (regeneració i conservació de la vegetació autòctona) s'establira com a urgent i prioritari determinar i escometre les actuacions necessàries per a frenar els processos erosius a curt i mitjà termini, permetent complir la vegetació a implantar (espessors i espècies) la recàrrega de l'aqüífer d'una forma sostinguda. Donada la complexitat tècnica del binomi erosió-recàrrega d'aqüífers, s'aconsella redactar un programa específic que aborde les actuacions a realitzar en la recuperació de la coberta vegetal arbòria.»   
2. Informe del Servici de Patrimoni Arquitectònic i Mediambiental de la Conselleria de Cultura i Esport, de data 27 de febrer de 2009; pel qual s'emet un informe favorable als efectes patrimonials previstos en l'article 11 de la Llei 4/1998, d'11 de juny, del Patrimoni Cultural Valencià, el Pla Especial de Protecció del Paratge Natural Municipal Barranco la Hoz d'Enguera i el seu estudi d'impacte ambiental.   
  
3. Informe del Servici de Biodiversitat de la Direcció General de Gestió del Medi Natural, de 9 de desembre de 2008, en el qual únicament s'indica que l'aprovació del pla especial contribuirà a la millora de l'estat de conservació de la biodiversitat en el seu àmbit d'aplicació.   
  
4. Informe del Servici Territorial d'Indústria i Innovació de València, de 4 de novembre de 2008, en el qual s'establixen, entre altres, les consideracions que a continuació es resumixen:   
- Tenint en compte els drets miners existents en el terme municipal, amb la seua situació actual i coordenades; considerar que:  
- Es tramita la sol·licitud d'autorització d'explotació per a recursos de la secció A) anomenada Enguera a petició de la mercantil Áridos Enguera, SL (MIEXPA/2005/28). Les parcel·les afectades per les zones d'extracció seran els números 175, 176, 177, 178, 179, 185, 186, 187, 188, 189, 190, 191, 192, 193 i 195 del polígon 4 del terme municipal d'Enguera.  
- També es tramita la sol·licitud d'explotació per a recursos de la secció A) anomenada La Escondida, a petició de la mercantil Explotaciones Industriales y Geotécnicas, SL,(MIEXPA/2005/19).   
El dit precepte és aplicable al supòsit plantejat, atés que a la Comunitat Valenciana, conforme assenyala la disposició final quarta de la Llei 2/2006, de 5 de maig, de Prevenció de Contaminació i Qualitat Ambiental, únicament deixa de ser aplicable el títol II del referit Decret 2414/1961. És important tindre en compte que el referit article 4 no es troba en el títol II, per la qual cosa és perfectament aplicable.   
  
- L'article 18 de la Llei 10/2004, del Sòl No Urbanitzable, preveu la zonificació i es delimiten «zones en què siga possible l'explotació de pedreres, extraccions d'àrids o terres, o amb recursos geològics o hidrogeològics».   
- Tant la Llei Urbanística Valenciana (Llei 16/2005, de 30 de desembre), com el Reglament d'Ordenació i Gestió Territorial (Decret 67/2006, de 12 de maig) establixen els plànols d'informació, les cartografies temàtiques i la documentació gràfica.  
- Conseqüentment, s'emet un informe favorable en el cas que el pla especial contemple tots i cada un dels drets miners esmentats anteriorment i es complisca estrictament la normativa urbanística quant a perímetres de protecció, cartografia dels recursos minerals existents en el terme municipal, etc., així com l'article 122 de la vigent Llei de Mines.   
Posteriorment el Servici d'Ordenació i Seguretat Minera, de la Conselleria d'Indústria, Comerç i Innovació, elabora un informe de 19 de novembre de 2008, en el qual s'establix la següent consideració:   
  
«En relació amb la prohibició de l'activitat minera establida en la proposta de norma reguladora del paratge natural municipal, convé fer menció a l'article 122 de la Llei de Mines, afegit a l'esmentada llei per mitjà de la disposició addicional primera de la Llei 12/2007, de 2 de juliol, per la qual es modifica la Llei 34/1998, de 7 d'octubre, del Sector d'Hidrocarburs, a fi d'adaptar-la al que disposa la Directiva 2003/55/CE del Parlament Europeu i del Consell, de 26 de juny de 2003, sobre normes comunes per al mercat interior del gas natural, i que establix que qualsevol prohibició continguda en els instruments d'ordenació sobre activitats incloses en la Llei de Mines haurà de ser motivada i no podrà ser de caràcter genèric.»   
5. Informe favorable del Servici d'Ordenació Sostenible del Medi de l'Àrea d'Espais Naturals, de la Conselleria de Medi Ambient, Aigua, Urbanisme i Habitatge, de 5 de novembre de 2008 i s'hi establixen algunes de les consideracions que a continuació es transcriuen:   
  
- En l'article 5 (Tramitació, vigència i revisió), cal afegir l'apartat següent:   
«5. Quan s'elabore i aprove la norma de gestió del Lloc d'Importància Comunitària Serra d'Enguera, la present normativa haurà de ser objecte d'adaptació, si és el cas, en aquells àmbits en què s'hi establisca».   
- Article 93 (Règim sancionador):   
«1. La inobservança o infracció de la normativa aplicable al paratge natural municipal serà sancionada de conformitat amb la Llei 11/1994, de 27 de desembre, d'Espais Naturals Protegits de la Comunitat Valenciana i amb la Llei 42/2007, de 13 de desembre, del Patrimoni Natural i de la Biodiversitat, sense perjuí de l'exigible en via penal, civil o de qualsevol altre orde en què puga incórrer."   
Conclou el referit informe indicant que s'emet un informe favorable, una vegada incorporades al text les propostes anteriorment descrites, atés que no és probable que el projecte implique repercussions significatives sobre els llocs que actualment formen part de la Xarxa Natura 2000, pel fet que el projecte està relacionat directament amb la gestió per a la conservació del medi natural i, per tant, es considera que no és probable que es produïsquen afeccions negatives indirectes sobre els hàbitats i/o espècies d'interés comunitari.   
6. Informe de l'enginyer forestal municipal de l'Ajuntament d'Enguera, de 9 de juliol de 2008, pel qual es certifica que, en data emissió del referit informe, no hi ha activitats mineres autoritzades dins dels límits proposats del projecte de paratge natural municipal.   
  
Consideracions ambientals  
1. En l'estudi d'impacte ambiental s'ha realitzat una descripció dels principals elements del medi existents en la zona d'estudi; algunes de les característiques de la qual s'indiquen a continuació:  
- Des del punt de vista hidrològic, l'àmbit d'estudi no té cursos d'aigua permanents. No obstant això, l'espai està recorregut per nombrosos barrancs, destacant entre els més importants els següents:  
  
- Barranc de Las Cuevas  
- Barranc de La Hoz  
- Barranc d'El Portillo  
Com a barrancs secundaris que abastixen els barrancs principals, discorren per l'àmbit del paratge:  
- Barranc de Benacancil  
- Barranc de La Sarga  
- Barranc d'El Pozo del Calderón  
- Barranc d'El Infierno  
- Barranc de La Boixa  
- Respecte a la vegetació actual existent en el barranco de La Hoz hi ha una sèrie de condicions que han originat l'aparició de comunitats vegetals singulars, de les quals actualment només poden observar-se algunes restes degut als diversos incendis que s'han produït. Només en situacions més protegides, de major abric, es poden apreciar comunitats en què el fleix de flor (Fraxinus ornus) és clarament l'espècie dominant. Els fleixos que s'observen en la vegetació actual, així com el bosc baix o estrat arbustiu, són els regenerats després dels incendis i, més concretament, després de l'últim incendi que es va produir l'any 1999.  
  
Quant als hàbitats, els matolls (5210, 5333, 5334) i pastius anuals (\*6220) són els hàbitats millor representats en la zona. Així mateix, cal destacar pel seu interés, els carrascars (9340), els brolladors petrificants (\*7220) i les galeries riberenques (92DO, 91BO i 92AO), així com les aigües oligomesotròfiques calcàries (3140).   
- El paratge queda inclòs dins de les forests d'utilitat pública V-072, Los Altos, del Catàleg de Forests d'Utilitat Pública.  
- Quant a la fauna, en l'àrea del paratge natural es definixen els hàbitat típics de la regió mediterrània d'interior, caracteritzada per diversos tipus d'ambients: els matolls i les zones alterades no climàciques (erms, matollars, cultius abandonats i altres zones no agrícoles amb influència antròpica), i camps de secà (ametlers, cereals i oliveres); el que permet una gran diversitat d'espècies faunístiques. No obstant això, la major rellevància correspon bàsicament a les rapaces, amb tàxons com Aquila chrysaetos, Circaetus gallicus, Hieraaetus fasciatus i Falco peregrinus. També mereixen destacar-se altres espècies d'interés com Capra pyrenaica o els vegetals Sideritis sericea i Teucrium buxifolium.   
- No hi ha cap carretera que travesse el paratge, la més pròxima és la CV-590, que comunica la N-430 amb Ayora.  
- La xarxa de camins existents dins del paratge és prou escassa; és recorregut pel camí de Boquella que empalma amb el camí del Fangachar per a travessar completament l'espai natural.  
- Dins de l'àmbit del paratge natural municipal no hi ha vies pecuàries catalogades.   
- El risc potencial d'incendi en l'àmbit del futur paratge natural municipal contempla quasi la totalitat de graus existents i troba zones on el risc és 0 (inexistent) fins a 5 (molt alt); i esta varietat de risc d'incendi es troba justificada per la gran extensió de l'espai, a més de ser una zona molt castigada pels incendis, fet que produïx que existisquen unitats de vegetació molt diferenciades.   
  
- El risc d'erosió actual és alt (40-100 t/ha/any) en la major part del paratge, i baixa (7-15 t/ha/any) en una xicoteta part situada a la vora del camí de Los Valladinos. L'erosió potencial és molt alta (100 t/ha/any) en tota la superfície de l'espai natural.  
- La vulnerabilitat a la contaminació de les aigües subterrànies és mitja o baixa en tot l'àmbit del paratge.  
2. Respecte a l'aprofitament cinegètic, l'espai està inclòs dins del vedat de caça V- 10.110, la titularitat del qual recau actualment en la Sociedad de Cazadores de Enguera.   
3. La superfície del paratge està qualificada com a zona no apta per a l'aprofitament eòlic en la zona 12 i zona exterior residual segons el Pla Eòlic Valencià.  
4. El Paratge Natural Municipal Barranco La Hoz es localitza al sud del terme municipal d'Enguera, el qual està inclòs en el LIC denominat Serra d'Enguera (codi ES5233045), i que figura entre la llista actualitzada de llocs d'importància comunitària de la regió biogeogràfica mediterrània, publicada en el Diari Oficial de la Unió Europea el 8 de maig de 2008, per decisió de la comissió de 28 de març de 2008, de conformitat amb la Directiva 92/43/CEE, del Consell de 21 de maig, relativa a la conservació dels hàbitats naturals i de la flora i fauna silvestres. El LIC Serra d'Enguera constituïx una extensa zona de muntanya, ocupada per matolls i fragments de formacions forestals, de gran interés per a la fauna silvestre pel seu caràcter d'encreuament entre diferents territoris. Solcada a més per importants barrancs que alberguen hàbitats rocosos i fluvials d'elevat valor.   
  
5. Tenint en compte que l'àmbit objecte d'estudi per a la implantació del paratge natural es considera acceptable, es recomana que, en un futur, l'administració competent estudie la possibilitat d'incloure, a través de les diferents figures legalment establides, zones que posseïsquen iguals o majors valors ambientals mereixedores, també, de protecció perquè puguen adoptar-se mesures de conservació i protecció que hi corresponen.  
Consideracions jurídiques  
1. El projecte es troba sotmés al procediment de Declaració d'Impacte Ambiental, ja que està inclòs en els supòsits previstos en l'annex I, apartat 8 g del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei d'Impacte Ambiental, modificat pel Decret 32/2006, de 10 de març, del Consell de la Generalitat.  
2. El projecte examinat constituïx un dels supòsits fàctics en què resulta preceptiva la formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva d'aquell, segons es desprenen de l'article 5t de la Llei d'Impacte Ambiental i concordants del seu reglament.  
3. En l'expedient s'han observat els tràmits previstos en el Decret 08674726, del 15 d'octubre, el Consell de la Generalitat Valenciana pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
4. L'article quint del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, d'Impacte Ambiental, atribuïx la competència a l'òrgan ambiental per a la Declaració d'Impacte Ambiental dels projectes a què s'aplique esta llei.  
5. L'article 16.2 m) del Decret 131/2007, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació d'impacte ambiental de plans, programes i projectes, així com de qualsevol altres accions dutes a terme tant pels poders públics com pels particulars en el territori de la Comunitat Valenciana.  
  
D'acord amb tot el que s'ha exposat anteriorment i fent ús de les facultats que legalment tinc atribuïdes, formule la declaració d'impacte ambiental següent:  
  
Primer   
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen el Pla Especial del Paratge Natural Municipal Barranco La Hoz, en el terme municipal d'Enguera (València), sempre que este es realitze d'acord amb les previsions de l'estudi d'impacte ambiental presentat i els condicionants i modificacions establits en l'apartat segon de la present declaració.   
  
Segon   
Se supedita l'execució del present projecte al compliment dels següents condicionants:  
1. Es modificaran les mesures protectores i correctores de l'estudi d'impacte ambiental i s'incorporarà en l'apartat 6.e) relatiu a la regeneració i conservació de la vegetació autòctona, les consideracions establides en l'informe del Servici de Gestió Forestal de la Direcció General de Gestió del Medi Natural, de 25 de març de 2009.   
  
2. Es modificarà la normativa del pla especial que incorporarà les consideracions descrites en l'informe favorable del Servici d'Ordenació Sostenible del Medi, de l'Àrea d'Espais Naturals, de la Conselleria de Medi Ambient, Aigua, Urbanisme i Habitatge, de data 5 de novembre de 2008.   
3. Es compliran les consideracions exposades en els informes del Servici Territorial d'Indústria i Innovació de València, de 4 de novembre de 2008 i del Servici d'Ordenació i Seguretat Minera, de 19 de novembre de 2008.   
4. Haurà de revisar-se la redacció de l'article 5 (Tramitació, vigència i revisió) del pla especial i procedir a la seua modificació, de manera que es complisca el que establix la vigent legislació d'impacte ambiental en relació a:  
Estaran sotmesos a declaració d'impacte ambiental els plans generals i les seues revisions, en tot cas. Igualment se sotmetran a declaració d'impacte ambiental les modificacions del pla general quan afecten el sòl classificat com a no urbanitzable, i els plans parcials i plans especials, incloent-hi les seues modificacions. En conseqüència es consideraran també revisions i modificacions del pla especial, i per tant sotmeses a declaració d'impacte ambiental les alteracions dels límits de les zones de protecció que s'hi assenyalen i que puga introduir el planejament que s'aprove amb posterioritat, inclús encara que suposen un augment de les condicions de protecció o un increment de la superfície protegida.  
  
5. Respecte al pla de prevenció i extinció d'incendis s'haurà d'obtindre (i es considerarà convenientment la seua elaboració donades les característiques particulars de l'àmbit del paratge natural municipal avaluat), l'informe previ favorable del Servici de Prevenció d'Incendis i Sanitat Forestal, de la Conselleria de Medi Ambient, Aigua, Urbanisme i Habitatge.  
6. L'informe o memòria anual que ha de realitzar l'Ajuntament es presentarà davant de l'Àrea de Conservació d'Espais Naturals d'esta Conselleria de Medi Ambient, Aigua, Urbanisme i Habitatge.  
7. A més del que establix el pla especial se sotmetran a avaluació d'impacte ambiental tots els projectes, plans i actuacions quan així ho determine la legislació vigent en eixe moment, tant estatal com autonòmica.  
  
Tercer   
Es notifica a les parts interessades que contra la present resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Quart   
La present declaració d'impacte ambiental es publicarà en el Diari Oficial de la Comunitat Valenciana d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.   
  
València, 5 de juny de 2008.- La directora general de Gestió del Medi Natural: M. Ángeles Centeno Centeno».  
  
València, 17 de setembre de 2012.- El director general d'Avaluació Ambiental i Territorial: Juan Giner Corell.